《辇下曲》
宋代·戴埴

旧来闻说京师乐，香街十里春风箔。
朝踏金梯入凤楼，暮下琼钩延翠幄。
蛾绿梅花装，淑质兰蕙芳。
笙歌枣下曲，琵琶陌上桑。
宿酲未解莺催晓，玉珂策马长安道。
解佩遗簪日日欢，不觉红颜醉中老。
我谓京国皆繁华，何时飞走登云车。
谁知著足缁尘底，八年飘泊空咨嗟。
萧萧竹窗风暗度，耿耿兰缸灯自语。
孤坐逢掖凝清霜，独卧重衾踏寒雨。
云雨阳台梦不成，况欲绮席罗倾城。
丈人屋上乌啼夜，乾鹊巢中鸠唤晴。
啼夜夜未央，娟娟素月明。
唤晴晴未霁。寂寂青春深。
鸠唤乌啼终有侣，犹胜月兔孀居千万春。

作者简介：宋庆元府鄞县人，字仲培。理宗嘉熙二年进士。所著《鼠璞》，考證经史疑义及名物典故之异同，持论多精审。又有《春秋志》。